Nordjyske sygeplejersker demonstrerede i dag i Aalborg midtby i forbindelse med den igangværende konflikt, hvor de strejker for at få højere lønstigninger end dem, der blev aftalt ved forårets overenskomstforhandlinger. Og ved dagens demonstration fik sygeplejerskerne opbakning fra den øvrige fagbevægelse.

I dag var 3F mødt op for at bakke op om sygeplejerskerne for at få mere i lønningsposen. Formanden for 3F, Allan Busk, mener, at det er et naturligt skridt, at 3F bakker sygeplejerskerne op. -	Vores medlemmer har i høj grad noget med sygeplejersker at gøre, de skal også på sygehuset, og denne her kamp er ikke sygeplejerskernes kamp alene, det er hele fagbevægelsens kamp, siger Allan Busk. Jytte Wester, der er formand for Dansk Sygeplejeråd i Nordjylland, er glad for opbakningen. -	Jeg synes, det er fantastisk, at vi kan støtte op om hinanden i fagbevægelsen, når vi har en lønkamp, siger Jytte Wester. ”Vi fortsætter kampen” Jytte Wester understreger, at det er uforståeligt, at der ikke reageres efter strejken nu har varet i 63 dage. -	Det undrer mig, at arbejdsgivere og politikere efter så lang en strejke ikke handler. Vi har patienter, og vi har borgere, der har brug for behandling i vores sundhedsvæsen, så manglen på handling forstår jeg ikke, siger Jytte Wester. Jytte Wester mener ikke, der er opnået noget ved strejken endnu, og hun understreger, at sygeplejerskerne kan blive ved med at strejke lige så længe, det er nødvendigt.